Kaakkois-Suomessa vartijoita on enemmän kuin poliiseja. Samalla kun poliisin resursseja leikataan, yksityisten vartiointiliikkeiden kysyntä kasvaa koko ajan. Syrjäseuduilla tilanne on tällä hetkellä se, että vartija pääsee paikalle usein poliisia nopeammin.

– Kyllä tämä työ on muuttunut tosi paljon. Tekniikkaa, varustusta ja asiakkaita on aiempaa enemmän, luettelee 19 vuotta Turvatiimin vartijana työskennellyt Turvatiimin Imatran yksikön palveluesimies Marko Honkanen.

Vartijoiden työkenttänä olivat ennen lähinnä kauppakeskukset ja suuret yritykset. Nykyisin vartiointiliikkeiden palveluita käytetään omakotitaloissa, kesämökeillä, sairaaloissa ja tavallisissa kaupoissa.

– Kai se kertoo, että ihmiset ovat valveentuneempia omasta turvallisuudestaan. Haluavat turvata omaisuutensa, Honkanen miettii.

Rikosmääriä tarkastellessa maakunta ei ole muuttunut kuitenkaan aiempaa turvattomammaksi. Rikoksia ei tehty viime vuonna edellisvuotta enempää, väkivaltarikosten määrä itse asiassa väheni.

Kaakkois-Suomen poliisipäällikkö Ossi Lähdesmäen mukaan syynä vartiointialan palveluiden kysyntään on toimijoiden kasvanut määrä ja helpompi saatavuus.

– Ne ostavat kenellä on varaa, poliisi taas turvaa kaikkia, Lähdesmäki summaa.

“Uusia vartijoita koulutetaan jatkuvasti “

Marko Honkasen työnantaja Turvatiimi on suurin Kaakkois-Suomen kolmesta johtavasta turvallisuusalan yrityksestä. Hännisen lisäksi yrityksessä työskentelee Etelä-Karjalan ja Kymenlaakson alueella yhteensä 200 vartijaa. Muut kaksi alueen toimijaa ovat Securitas (120 vartijaa) ja ISS (61 vartijaa). Näiden päälle tulevat vielä muissa yrityksissä toimivat vartijat, joita on arviolta muutama kymmenen.

Hännisen esimies Minna Jaakkosela kertoo, että vartijoille on jatkuva kysyntä. Turvatiimissäkin vartijapaikkoja oli viime vuonna auki useampikin. Väliaikaisen vartijakortin saa 40 tunnin koulutuksella, viisivuotista vartijakorttia varten on 100 tunnin lisäkoulutus.

“Poliisin tulo syrjäseuduille kestää kauemmin kuin vartijan”

Verovaroilla maksettava poliisi vastaa julkisten tilojen turvallisuudesta. Vartioiden vartiointi tapahtuu rajatuissa tiloissa ja perustuu aina yksittäisiin sopimuksiin.

Kaakkois-Suomessa poliiseja on tällä hetkellä 370. Yksityisiä vartijoita on siis jo pelkästään kolmessa Kaakkois-Suomen suurimmassa vartiointialan yrityksessä enemmän kuin poliiseja.

Ovatko paremmin turvassa ne, joilla on varaa?

– Siinä on niin, että rahalla saa. Rahalla saa palvelua. Poliisin tulo syrjäseudulle kestää kauemmin kuin vartijan, sanoo Kaakkois-Suomen poliisijohtaja Ossi Lähdesmäki.

Poliisin resurssien leikkausten takia poliisien määrä väheni Kaakkois-Suomessa viime vuonna 20:llä. Poliisi hoiti tilanteen henkilöstön uudelleenjärjestelyillä.

– Se mistä on jouduttu tinkimään, on perusrikostutkinta. Tämä tarkoittaa niitä pieniä omaisuusrikoksia, jotka suurinta osaa ihmisiä koskettaa. Niiden tutkinta-ajat venyvät ja selvitysprosentti saattaa jollain aikavälillä laskea, Kaakkois-Suomen poliisipäällikkö Ossi Lähdesmäki kertoo.

Putkakuljetuksia Imatralta Kouvolaan

Lappeennannan poliisitalo on suljettu ja odottaa remonttia. Henkilöstö työskentelee väistötiloissa ja poliisivankila toimii Imatralla. Siellä ovat koko Etelä-Karjalan putkatilat, joihin poliisi kuljettaa ihmisiä ympäri maakuntaa ja joskus jopa sen ulkopuolellekin.

– Kun nämä Imatran putkatilat ovat täynnä, viedään Kouvolaan, kertoo Imatran poliisilaitoksen päällikkö Jyri Hänninen. Tällaista tapahtuu kuitenkin lähinnä vappuna.

Toistaiseksi Lappeenrannan poliisitalon remontointipäätös odottaa vielä sisäministeriön siunausta. Sen oli määrä tulla joulukuussa, mutta päätöksenteko siirtyikin tammikuulle. Mikäli remontti saa puoltavan päätöksen, saadaan Lappeenrannan poliisitalo käyttöön vuoden 2017 loppuun mennessä.

Poliisi pelkää

Kaakkois-Suomen poliisin vuosi 2014 oli synkkä, mutta yleinen turvallisuus on taattu sisäisillä uudelleenjärjestelyillä. Tänä vuonna saadaan palkattua jopa toistakymmentä poliisia lisää. Kaakkois-Suomen poliisipäällikkö Ossi Lähdenmäen mukaan tähän asti on selvitty ja selvitään, mutta vuodesta 2016 eteenpäin ei ole tietoa.

– Poliisi pelkää, että jos 25 miljoonan vähennysvelvoitteet pannaan sellaisinaan täytäntöön, joudutaan jopa satoja poliiseja pistämään pois.